text: Fire biler i motorvejsuheld - ingen alvorligt skadede
  08 februar 2019 kl. 20.47
  Syv personer kørt på hospitalet antageligt med lettere skader.
  
  Opdatering: Syd- og Sønderjyllands Politi oplyser lørdag morgen, at ingen af de syv personer involveret i uheldet er kommet alvorligt til skade. Om uheldsstedet kan vagtchef Søren Strægaard oplyse, at de fire biler lå på en strækning på 250 meter - to af bilerne lå på taget, mens de andre to biler var kørt ud i nødsporet. Omkring klokken 23.00 meldte politikredsen på deres Twitter-profil igen om farbar motorvej.
  Fredag aften blev den sønderjyske motorvej lukket i flere timer i nordlig retning ved afkørsel 69 Haderslev Syd, da fire biler var involveret i et uheld. Syv personer blev kørt til behandling på sygehuset.
  Ifølge vagtchef Erik Lindholdt, Syd- og Sønderjyllands Politi, havde de antageligt pådraget sig lettere skader.
  Politiet ledte trafikken ad lokale veje i området og derfra tilbage på motorvejen efter uheldsstedet. Årsagen til uheldet var fredag aften endnu ukendt.
  